**Godišnji izvještaj o kvalitetu rada obrazovno-vaspitnih ustanova obuhvaćenih redovnim nadzorom u 2015.godini**

# Osnovna statistika

Odsjek za utvrđivanje kvaliteta Zavoda za školstvo je 2015. godine realizovao utvrđivanje kvaliteta u 11 obrazovno-vaspitnih ustanova, i to:

* osnovne škole – 8
* resursni centar – 2
* srednja mješovita škola – 1

Planom redovnog nadzora obuhvaćeno je 10 obrazovno-vaspitnih ustanova, a jedna osnovna škola (JU OŠ “Radomir Mitrović” – Berane ) obuhvaćena je vanrednim nadzorom na zahtjev Ministarstva prosvjete.

# Evaluirane ključne oblasti

Prema Pravilniku o sadržaju, obliku i načinu utvrđivanja kvaliteta obrazovno-vaspitnog rada u ustanovama i Metodologiji za eksternu evaluaciju obrazovno-vaspitnog rada, utvrđivanje kvaliteta se vrši u sedam ključnih oblasti razrađenih na indikatore kvaliteta: Kvalitet upravljanja i rukovođenja ustanovom; Kvalitet kadrovskih, materijalnih, tehničkih i bezbjednosnih uslova rada; Etos ustanove; Podrška koju škola pruža učenicima; Saradnja sa roditeljima, drugim ustanovama i lokalnom zajednicom; Nastava i učenje (po predmetima); Postignuća znanja i vještina prema obrazovnim standardima.

Kvalitet obrazovno-vaspitnih ustanova procjenjuje se bodovima koji odgovaraju opisnim ocjenama, tako da se indikatori iskazuju opisnim ocjenama na četvorostepenoj skali:

* veoma uspješno, obuhvata 9 i 10 bodova;
* uspješno, obuhvata 8, 7 i 6 bodova;
* zadovoljava, obuhvata 5, 4 i 3 boda;
* ne zadovoljava, obuhvata 2 i 1 bod.

Prosječni podaci za sve evaluirane ustanove pokazuju da je najbolje procijenjena ključna oblast **kadrovski, materijalni, tehnički i bezbjedonosni uslovi rada ustanove**, sa opštom procjenom kvaliteta 7,45, a najslabija **postignuća znanja i vještina učenika** prema obrazovnim standardima sa opštom procjenom kvaliteta 6,68

# Spisak škola u kojima je realizovan nadzor 2015.

|  |  |  |
| --- | --- | --- |
| **Naziv škole/ustanove** | **Opština** | **Mjesto** |
| JU OŠ " Boško Radulović " | Podgorica | Komani |
| JU OŠ "Dr Jagoš Vešović" | Kolašin | Bare Kraljske |
| JU OŠ "Druga osnovna škola" | Budva | Budva |
| JU OŠ “Pavle Kovačević” | Nikšić | Grahovo |
| JU OŠ “Petar Dedović” | Plav | Murino |
| JU OŠ “Radomir Mitrović” **(vanredni nadzor**) | Berane | Berane |
| JU OŠ “Šćepan Đukić” | Podgorica | Lijeva Rijeka |
| JU OŠ “Vojin Popović” | Podgorica | Drezga |
| JU Resursni centar za djecu i mlade Podgorica | Podgorica | Podgorica |
| JU Resursni centar za školovanje i rehabilitaciju lica sa poremećajima sluha i govora - Kotor | Kotor | Kotor |
| JU Srednja ekonomsko-ugostiteljska škola - Bar | Bar | Bar |

# 1. Upravljanje i rukovođenje školom/ustanovom

Opšta procjena kvaliteta Upravljanja i rukovođenja kreće se od 18,18% škola na nivou zadovoljava, 27,27% uglavnom uspješno, 36,36% uspješno, do 18,18% škola na nivou veoma uspješno.

### Prednosti:

* Analizirajući ocjene po indikatorima, najbolje ocijenjen indikator je **vođenje pedagoške evidencije i dokumentacije** i **pedagoško-instruktivni rad direktora i saradnika;**
* Ocjena indikatora **vođenje pedagoške evidencije i dokumentacije** ukazuju na dobro, blagovremeno i precizno vođenje pedagoške evidencije i dokumentacije, u skladu sa pozitivnim pravnim propisima. Za opis uspješnosti ovog indikatora najčešće je ukazivano na: redovnu analizu obrazovnih i vaspitnih postignuća učenika od strane stručnih organa ustanove, kao i na dobru usklađenost rada organa sa pravnim propisima.
* Kada je u pitanju indikator **pedagoško-instruktivni rad direktora i saradnika** najčešće je afirmativno isticana aktivnost direktora vezana za profesionalni razvoj zaposlenih, kao i aktivnosti koje su vezane za unapređivanje kvaliteta nastave pojedinih predmeta.

### Nedostaci:

* **Proces interne evaluacije** je najslabije ocijenjen indikator u ovoj oblasti. U školama koje su ocijenjene sa ne zadovoljava nije urađen plan samoevaluacije, a u školama koje su ocijenjene sa zadovoljava urađeni akcioni plan nije prilagođen uslovima rada škole ili ima druge nedostatke u pogledu jasnoće i konkretnosti.
* Sljedeći najslabije ocijenjen indikator vezan je za **rad Školskog/Upravnog odbora**, koji ne realizuju Program rada u skladu sa utvrđenom nadležnošću - u dijelu razmatranja i usvajanja Izvještaja o realizaciji Godišnjeg plana i programa za prethodnu školsku godinu, Izvještaja o samoevaluaciji, Programa razvoja Škole.

### Preporuke:

* Škole treba redovno da rade i realizuju planove i programe interne evaluacije kvaliteta obrazovno–vaspitnog rada (samoevaluacije) u skladu sa članom 17 Opšteg zakona o obrazovanju i vaspitanju. Na osnovu evaluiranih oblasti kreirati Plan za unapređenje kvaliteta rada škole. Plan i program školske evaluacije raditi u skladu sa konkretnim potrebama škole. Izvještaje tima za internu evaluaciju i unapređivanje kvaliteta razmatrati na sjednicama nastavničkih vijeća.

# 2. Kadrovski, materijalni, tehnički i bezbjednosni uslovi rada škole/ustanove

Opšta procjena kvaliteta ove oblasti kreće se od 27, 27% na nivou uglavnom uspješno, 63,63% na nivou uspješno i 9% veoma uspješno. Najbolje procijenjen indikator je **prostorno-tehnički i smještajni uslovi** i indikator **profesionalni razvoj zaposlenih,** a među slabije procijenjene indikatore je **stručna zastupljenost** i **sanitarno-higijenski uslovi** **rada.**

### Prednosti:

* Unutrašnji i spoljašnji prostor u većini škola omogućava izvođenje nastavnih i vannastavnih aktivnosti i primjenu različitih oblika i metoda rada. U većini škola školski namještaj je funkcionalan. Većina ustanova ima planove profesionalnog razvoja zaposlenih koji sadrže jasne ciljeve i prioritete zasnovane na realnim potrebama škole. Uredno se vrši analiza i vodi evidencuja o realizovanim aktivnostima.

### Nedostaci:

* U 45,% škola obuhvaćenih nadzorom nastava nije stručno zastupljena iz pojedinih predmeta (muzička kultura, likovna kultura, fizika, matematika, tehnika i informatika).
* U većini izvještaja je evidentno da se sanitarno-higijensko stanje ne prati redovno od strane nadležnih inspekcija. Kada je u pitanju higijena u ustanovama, najslabija stavka su toaleti, po rezultatima anketa za učenike, roditelje i nastavnike.

### Preporuke:

* Potrebno je stručno zastupiti nastavu u skladu sa Aktom o sistematizaciji radnih mjesta.
* Redovno realizovati mjere i aktivnosti za obezbjeđivanje sanitarno-higijenskih uslova i zaštite životne sredine.

# 3. Etos škole/ustanove

Najveći broj obrazovnih ustanova procijenjen je sa uspješno – 54,54%, sa uglavnom uspješno procijenjeno 27,27% institucija, sa veoma uspješno 9% i sa zadovoljava 9% ustanova.

Najbolje procijenjen indikator je **međuljudski odnosi**, dok je najslabije procijenjeni indikator **estetska uređenost prostora.**

### Prednosti:

* U najvećem broju škola međuljudski odnosi u kolektivu zasnovani su na međusobnom uvažavanju i toleranciji, bez predrasuda bilo koje vrste, organizuju se i njeguju različiti oblici jačanja duha zajednice i pripadnosi kolektivu.

### Nedostaci:

* U pojedinim školama, na zidovima holova i učionicama ima radova učenika, ali im nedostaje tematska uređenost i hronologija nastanka, jer datiraju iz ranijih perioda. Takođe, ima škola čija su dvorišta ograđena i uredna, ali se malo pažnje poklanja estetskom uređenju istih. Pojedina školska dvorišta nijesu ograđena, niti uređena, kako bi bila pogodna za nastavne i vannastavne aktivnosti iako za to postoje realni uslovi.

### Preporuke:

* Potrebno je da škole ulože dodatne napore prilikom estetskog uređenja enterijera i eksterijera, kroz zajedničke aktivnosti zaposlenih i učenika. Učeničke radove je potrebno tematski grupisati i periodično smjenjivati, a postojeće hronološki datirati.

# 4. Podrška koju ustanova pruža djeci – učenicima

Podrška koju škola pruža učenicima je procijenjena sa uglavnom uspješno u 45,45% slučajeva, uspješno 45,45% i veoma uspješno 9%. Najbolje procijenjeni indikatori su **zaštita i sigurnost učenika/djece** i indikator **prava i dužnosti učenika/poštovanje dječijih prava**, a najslabije **podrška nadarenim učenicima** i **podrška učenicima koji zaostaju u savladavanju gradiva.**

### Prednosti:

* Škole vodi brigu o svim učenicima. Predmetni nastavnici i odjeljenske starješine identifikuju učenike koji imaju poteškoća u pogledu emocionalnog razvoja ili posebnih socijalnih potreba. Realizacijom redovne nastave, edukativnih i preventivnih programa, predavanja, postera , škole promovišu značaj zdravih stilova života.
* Svi učenici su upoznati sa svojim pravima i dužnostima, kroz razgovor sa odjeljenjskim starješinama i predmetnim nastavnicima, časovima odjeljenskih zajednica i sjednica Učeničkog parlamenta.

### Nedostaci:

* U većini škola nema evidencije da su stručni aktivi i odjelenjska vijeća utvrdila program rada sa učenicima koji zaostaju u savladavanju nastavnog gradiva. Dopunska nastava se organizuje samo iz pojedinih predmeta. Evidencija o održanim časovima nije uredna.
* U zapisnicima stručnih aktiva ne postoje identifikovani nadareni učenici, tako da mnogi aktivi nisu uradili program rada sa nadarenim učenicima, niti postoje izvještaji o tom radu.

### Preporuke:

* Uraditi odgovarajuće planove rada za djecu sa naglašenim interesovanjima i afinitetima i voditi evidenciju o njihovim aktivnostima i postignućima.
* Organizovati dopunsku nastavu za učenike koji zaostaju u savladavanju nastavnog gradiva iz svih predmeta gdje se za to ukaže potreba i voditi evidenciju o tom radu.

# 5. Saradnja škole sa roditeljima, drugim ustanovama i lokalnom sredinom

# Opšta procjena kvaliteta oblasti Saradnja škole sa roditeljima, drugim ustanovama i lokalnom sredinom ocijenjena je ocjenom uspješno u najvećem broju ustanova, tj. 8 ili 72,72%. Ocjenom uglavnom uspješno ocijenjene su 3 ustanove ili 27,27%. Nije bilo ustanova koje su dobile ocjenu veoma uspješno, zadovoljava i nezadovoljava.

Indikator **saradnja sa roditeljima** u svim ustanovama (100%) ocijenjen je na nivou uspješno i veoma uspješno. Indikator **aktivnost Savjeta roditelja** u 3 ustanove (27,27%) ocijenjen na nivou zadovoljava dok je indikator **uključenost roditelja u obrazovno-vaspitni proces** u 4 ustanove (36,36%) ocijenjen na nivou zadovoljava. Nije bilo indikatora koji su dobili ocijenu ne zadovoljava.

### Prednosti:

* Informisanost roditelja o postignućima, ponašanju i drugim aktuelnim pitanjima učenika je redovna.
* Roditeljski sastanci se u svim školama održavaju redovno prema utvrđenom Planu.
* U većini škola vodi se uredna evidencija o saradnji sa roditeljima.
* Rijetki su slučajevi prigovora i žalbi upućenih Savjetu roditelja.
* Većina škola njeguje dobru saradnju sa obrazovno-vaspitnim, kulturnim, zdravstvenim, sportskim i drugim ustanovama u svom okruženju
* Uključenost roditelja u proces nastave ogleda se kroz tehničku i materijalnu pomoć.

### Nedostaci:

* Neke škole nemaju adekvatan prostor za prijem roditelja, pa nije uvijek obezbijeđena privatnost u pogledu informacija i razgovora sa nastavnicima.
* U nekim školama Program saradnje sa roditeljima nije u dovoljnoj mjeri operativno razrađen.
* Prisustvo roditelja roditeljskim sastancima nije na očekivanom nivou.
* Većina škola ne radi analizu Plana i programa saradnje sa roditeljima.
* Ima škola u kojima Savjet roditelja radi bez Poslovnika o radu, kao i bez konkretnog Programa rada Savjeta roditelja.
* Planirane aktivnosti Savjeta roditelja nijesu uvijek jasno vremenski razrađene, niti su određene odgovorne osobe za planirane aktivnosti. Nedostaje i kontrole realizacije.
* Neke škole ne informišu redovno roditelje o radu Savjeta roditelja.
* Većina škola nema konkretan i sadržajan Plan saradnje sa ustanovama i lokalnom zajednicom, kao i Izvještaj o realizaciji Plana saradnje sa ustanovama i lokalnom zajednicom.
* Uključenost roditelja u obliku stručne pomoći je rijetka.
* Roditelji nijesu angažovani u kreiranju slobodnog dijela programa.
* Škole povremeno organizuju edukativne radionice, tribine i savjetovanja za roditelje.

### Preporuke:

* Plan i program saradnje sa roditeljima treba da sadrži jasno definisane sadržaje, dinamiku realizacije i nosioce aktivnosti, kao i plan praćenja i realizacije postavljenih ciljeva.
* Kontinuirano vrednovati i analizirati kvalitet saradnje sa roditeljima, a na osnovu dobijanih rezultata izraditi akcione planove.
* Različitim oblicima komunikacije poboljšati informisanost roditelja o radu Savjeta i cjelokupnim aktivnostima Škole.
* Intenzivirati rad Savjeta roditelja u skladu sa dužnostima definisanim Opštim zakonom o obrazovanju i vaspitanju, a zaključke sa sastanaka javno prezentovati, obezbijediti Poslovnik o radu Savjeta.
* Vršiti analizu rada Savjeta roditelja i na osnovu toga donositi odgovarajuće akcione planove.
* Planiranje saradnje sa ustanovama i lokalnom zajednicom podići na viši nivo. Planovi rada treba da budu operativni.
* Više uključivati lokalnu sredinu u rad Škole.
* Planski podsticati i animirati roditelje za uključivanje u život i rad škole.
* Više raditi na kvalitetu savjetodavnog rada za roditelje putem edukativnih radionica, tribina, okruglih stolova i sl.
* Težiti većem uključivanju roditelja i sredine u cjelokupni rad Škole i planiranju programa, koji je namijenjen Školi i lokalnoj sredini.
* Uraditi Izvještaj o postojećoj saradnji sa lokalnom zajednicom.

# 6. Postignuća znanja i vještina učenika/učenica prema obrazovnim standardima

Opšta procjena kvaliteta oblasti na nivou uspješno procijenjena je u 4 ustanove (36,36%). U 6 ustanova (54,54%) procijenjena je uglavnom uspješno, dok je u 1. ustanovi (9,09%) procijenjena na nivou zadovoljava. Nije bilo ustanova koje su dobile ocjenu ne zadovoljava.

Najbolju procjenu kvaliteta ima indikator 5. **vaspitna postignuća** (45% veoma uspješan, 45% uspješan, 9,09% zadovoljava). Najlošiju procjenu imaju indikatori 3.**postignuća učenika na višim** **nivoima takmičenja** i 4. **postignuća učenika na školskom takmičenju** (54,54% zadovoljava, 10,10% ne zadovoljava). Ovo su, ujedno, i jedini indikatori u kojema su ostvarene ocjene ne zadovoljava. Zanimljivo je da su indikatori: 1. **postignuća na provjeri znanja i eksternoj provjeri** **znanja,** 2. **postignuća po klasifikacionim periodima tekuće godine**, 6. **postiguća učenika sa** **posebnim potrebama** i 7. **postignuća po klasifikacionim periodima i na kraju prethodne godine** (osim jedne škole) u svim ustanovama ocijenjeni ocjenom, uspješan.

### Prednosti:

* Uspjeh većine učenika na eksterno-internoj i eksternoj provjeri znanja (po predmetima koji se testiraju) ostvaren je na nivou osnovnog obrazovnog standarda. U nekim školama postignuća na testu su bolja u odnosu na državni nivo, a u pojedinim nema većeg odstupanja od ocjena ostvarenim na kraju školske godine.
* Srednja ocjena i procenat prelaznosti na nivou škola, po razredima i predmetima, ima tendenciju blagog rasta po klasifikacionim periodima. Najslabiji uspjeh se postiže na prvom i trećem klasifikacionom periodu. U veoma malom broju škola ima predmeta sa srednjom ocjenom manjom od 2,00.
* Pojedine škole učestvuju na višim nivoima takmičenja (državni i međunarodni nivo), naročito u vannastavnim aktivnostima, gdje njihovi učenici ostvaruju solidne rezultate.
* Škole redovno prate i analiziraju izostanke učenika. Broj izostanaka je prihvatljiv i ne utiče negativno na kvalitet nastavno-vaspitnog procesa.
* Škole redovno pohvaljuju i nagrađuju učenike za odličan uspjeh, primjerno vladanje i za postignute rezultate na višim nivoima takmičenja.
* U većini škola izrečen je mali broj vaspitnih mjera.
* Opšti uspjeh, procenat prelaznosti, i srednja ocjena po predmetima na kraju klasifikacionih perioda, i na kraju školske godine većine škola su na nivou uspješan.
* Na popravni ispit je upućen mali broj učenika, koji su uspješno položili.

### Nedostaci:

* U nekim školama nedostaje kvalitetna analiza postignutih rezultata (ostvarenosti obrazovnih standarda) po predmetima na eksternoj i eksterno-internoj provjeri znanja, nijesu razmatrani razlozi disproporcije u rezultatima. Na stručnim organima ne upoređuju se kriterijum i internog ocjenjivanja u odnosu na eksterne rezultate. Na osnovu analize ne rade se odgovarajući akcioni planovi za povećanje nivoa postignuća učenika.
* Analize postignuća učenika po klasifikacionim periodima na stručnim organima (Nastavničko vijeće, stručni aktivi) uglavnom se svode na tabelarne podatke – prosječne ocjene po razredima, ne uvijek i po predmetima. Ne razmatraju se razlozi znatnih razlika u nivoima postignuća po klasifikacionim periodima, kao i po predmetima. Ne predlažu se konkretne mjere za poboljšanje postignuća. U većini škola kada se analiziraju podaci po klasifikacionim periodima dolazi se do zaključka da je najslabiji uspjeh na I i III klasifikacionom periodu. Uočava se porast kako se bliže polugodišta.
* Postignuća po klasifikacionim periodima imaju trend rasta srednje ocjene i procenta prelaznosti.
* Većina seoskih škola, sa malim brojem učenika, nijesu razvile praksu kontinuiranog učešća na Državnom takmičenju i Olimpijadi znanja, pojedine čak dugi niz godina. U tim školama nedostaje motivacija učenika i individualni rad sa učenicima koji pokazuju interesovanje za pojedine predmetne oblasti. Mali je broj učenika uključen u rad sekcija i vannastavnih aktivnosti iz oblasti prirodnih nauka.
* U seoskim školama sa vrlo malim brojem učenika ograničena je mogućnost organizovanja školskih takmičenja. U nekim školama školska takmičenja se ne održavaju ili se održavaju za manji broj predmeta ili samo u sportu. Plasman učenika sa školskih takmičenja za veće nivoe takmičenja je veoma skroman. Izrada testova i bodovnih skala su u domenu nastavnika, a ne razmatraju se na sjednicama stručnih aktiva.
* Kvantitativno-kvalitativna analiza postignuća učenika po klasifikacionim periodima i na kraju prethodne godine na stručnim organima je nepotpuna. Nedostaju uporedne analize obrazovno-vaspitnih postignuća u toku prethodnih godina, posebno loših obrazovnih postignuća iz pojedinih predmeta. Dobijene inforacije se ne koriste za određivanje prioritetnih aktivnosti.U nekim školama evidencija nije kompletna i sistematizovana. Srednje ocjene i procenat prelaznosti po klasifikacionim periodima u odnosu na kraj školske godine veoma su različiti. Kod većine škola procenat prelaznosti je 100%.
* Dugi niz godina u nekim školama nema učenika dobitnika diplome ″Luča″.

### Preporuke:

* Vršiti konkretnu kvalitativnu analizu postignuća na provjeri znanja. Analizirati uzroke disproporcije postignuća učenika na eksterno-internoj provjeri znanja i na nivou Škole. Analizirati na stručnim organima kriterijume internog ocjenjivanja u odnosu na eksterne rezultate i znanja donijeti relevantne zaključke i raditi planove za poboljšanje nivoa postignuća učenika.
* Nakon svakog klasifikacionog perioda, cjelovito analizirati uspjeh učenika po razredima i predmetima (analiza procenta prelaznosti i prosječne ocjene) i u zapisniku Nastavničkog vijeća i stručnih aktiva o tome voditi evidenciju.
* Na stručnim organima razmatrati razloge znatnih razlika u nivoima postignuća po klasifikacionim periodima, analizirati nizak nivo obrazovnih postignuća iz pojednih predmeta i preduzeti mjere i aktivnosti za njihovo poboljšanje.
* Razvijati kod učenika unutrašnju motivaciju za samostalno sticanje dodatnih znanja i vještina za učešće na višim nivoima takmičenjima. Kroz dodatnu nastavu i dalje pokušavati da se stimulušu učenici za učešće na višim nivoima takmičenja.
* Redovno organizovati školska takmičenja iz svih nastavnih predmeta i vannastavnih aktivnostiza koje postoje objektivni uslovi i mogućnosti, više motivisati i pripremati učenike za učešće na tim takmičenjima. Na sjednicama aktiva izraditi Plan školskih takmičenja za više predmeta i vannastavnih aktivnosti, i usvojiti testove, bodovne skale i rang liste postignuća učenika.
* Analizirati uzroke slabog postignuća na školskim takmičenjima.
* Na stručnim organima detaljnije analizirati postignuća učenika, sa posebnim osvrtom na uzrok boljih postignuća na kraju školske godine u odnosu na ostale klasifikacione periode.
* Potrebna je bolja saradnja između nastavnika i roditelja djece sa posebnim obrazovnim potrebama

# 7. Nastava i učenje

Najbolje procijenjeni indikatori su **organizacija nastave i učenja i ocjenjivanje**, a najslabije **dopunska i dodatna nastava**

**Prednosti:**

* Pojedini nastavnici (uglavnom razredne nastave) na času koriste raznovrsne oblike i metode rada, adekvatne za realizaciju planiranih ciljeva, uz primjenu didaktičkog materijala.
* Većina nastavnka se redovno priprema za nastavu. Pripreme se rade prema sopstvenim profesionalnim potrebama. Sadrže potrebne elemente, ciljeve časova i tok časa kroz aktivnosti učenika.
* Pojedini nastavnici na časovima efikasno koriste kompjutersku opremu.
* Nastavnice vode, u različitom obimu, evidenciju praćenja učeničkih postignuća.
* Neki kabineti za nastavu uredni su i lijepo uređeni različitim edukativnim materijalima koji prostor za nastavu i učenje čine podsticajnim u saznajnom smislu.

**Nedostaci:**

* Ciljevi koji nijesu centralno planirani uglavnom ne odražavaju specifičnost lokalne sredine. Nema dokaza da su prihvaćeni od strane Stručnog aktiva i da su verifikovani na Nastavničkom vijeću.
* Prostor za nastavu i učenje uređen je na konvencionalan način i u njemu se malo vodi računa o estetsko-saznajnoj motivisanosti učenika.
* Ne koriste se raznovrsne metode i tehnike ocjenjivanja, kao i bilježnice za redovno ocjenjivanje učenika.
* Savremena nastavna sredstva ne koriste se prema mogućnostima Škole
* Dopunska i dodatna nastava u nekim školama nije planirana, ili se ne izvodi u kontinuitetu.

**Dominantne preporuke za sve nadzorisane predmete:**

* U organizovanju časa kombinovati različite oblike i metode rada uz primjenu nastavnih sredstava i didaktičkog materijala, a individualne razlike u saznajnom potencijalu učenika i motivaciji prevazilaziti individualizacijom i diferencijacijom u nastavnom procesu.
* Domaćim zadacima dati veći značaj kao vidu samostalnog rada učenika, uraditi korektivnu analizu zadataka i koristiti ih kao uvod u rad na času.
* Sve uočene nedostatke u planovima i pripremama nastavnika, kao i uslove koji su doveli do određenih odstupanja treba bilježiti i pri novom planiranju uzeti u obzir.
* Uskladiti ciljeve otvorenog dijela programa sa specifičnostima predmeta i sredine.
* Poslije svakog časa, uraditi osvrt na realizaciju ciljeva, sa odgovarajućim dopunama, korekcijama i poboljšanjima i koristiti ih kod naredne izrade priprema.
* Nastavne sadržaje realizovati korišćenjem raspoloživih nastavnih sredstava i pomagala, raznovrsnog didaktičkog materijala i informatičke tehnologije.
* Napraviti specifikaciju potreba za realizaciju savremene nastave u kojoj će precizno biti definisana neophodna nastavna sredstva, metodička i stručna literatura i dr.
* Utvrditi kriterij ocjenjivanja, elemente praćenja rada i provjeravanja znanja učenika, a u ličnoj evidenciji (bilježnici) redovno evidentirati napredovanja učenika.
* Učionički/kabinetski prostor urediti i opremiti edukativnim materijalom koji nastavnici izrađuju sami ili u saradnji sa učenicima, a koji zadovoljavaju informativno-saznajno-estetske kriterijume nastavnog procesa. Organizovati prostor za učenje tako da učenik bude u centru.
* Stručni aktiv treba da se detaljnije bavi analizom obrazovno-vaspitnog rada, razmatranjem stručnih pitanja, stručnim usavršavanjem, poboljšanjem kvaliteta nastave i učenja, međupredmetnom korelacijom i usaglašavanjem kriterijuma ocjenjivanja. Radom aktiva treba obuhvatiti osvrt na realizaciju planiranih ciljeva i predlagati adekvatne mjere za poboljšanje kvaliteta znanja učenika, na osnovu samoevaluacije.
* Uraditi planove rada dopunske/dodatne nastave ciljno, po razredima. Planirano realizovati i voditi evidenciju.
* Za realizaciju dopunske/dodatne nastave u manjim seoskim školama napraviti kombinovane grupe učenika (ili samo jednu grupu) i pri tome izvoditi diferenciranu nastavu grupnim ili/i individualnim oblikom rada.
* Dodatnu nastavu potrebno je organizovati za učenike svih razreda koji se ističu u postignućima i pokazuju interesovanje za dodatni rad.

**Godišnji izvještaj o eksternoj evaluaciji planova**

**za unapređenje kvaliteta obrazovno-vaspitnog rada ustanova**

**za 2015.godinu**

**UVOD**

U Izvještaju su prikazani rezultati eksterne evaluacije planova za unapređivanje kvaliteta obrazovno-vaspitnog rada ustanova (u daljem tekstu: akcioni planovi) u Crnoj Gori u 2015.godini.

U skladu sa Pravilnikom (čl. 14) o sadržaju, obliku i načinu utvrđivanja kvaliteta obrazovno-vaspitnog rada u ustanovama („Sl.list CG“ br. 26/12) i Mjera za unapređenje obrazovnih postignuća učenika na PISA testiranju u okviru dokumenta Vlade Crne Gore (2014): *Informacija o rezultatima PISA testiranja 2012. godine sa prijedlogom mjera za poboljšanje postignuća učenika,* izvršena je eksterna evaluacija akcionih planova u periodu maj-septembar 2015. godine na osnovu Rješenja direktora Zavoda za školstvo.

Tokom drugog ciklusa redovnog nadzora u okviru indikatora Plan za unapređivanje kvaliteta, Zavod je imao uvid u planiranje i realizaciju akcionih planova koji je realizovan na osnovu Protokola za praćenje akcionih planova (Metodologija iz 2010. godine). Zavod za školstvo je prvi put sproveo eksternu evaluaciju akcionih planova nakon završetka drugog ciklusa nadzora, što predstavlja novo iskustvo u praćenju rada obrazovno-vaspitnih ustanova koje je poslužilo u izradi inovirane Metodologije za eksternu evaluaciju škola i pratećih dokumenata (Priručnika), ali i budućih neophodnih izmjena Pravilnika o sadržaju, obliku i načinu utvrđivanja kvaliteta obrazovno-vaspitnog rada.

**I KONCEPT I METODOLOGIJA EVALUACIJE AKCIONIH PLANOVA**

Evaluirane oblasti su: Planiranja i Realizacija akcionih planova na osnovu preporuka iz Izvještaj o utvrđivanju kvaliteta obrazovno-vaspitnog rada, odnosno *Metodologije za eksternu evaluaciju vaspitno-obrazovnog rada[[1]](#footnote-1)* koja sadrži 7 oblasti kvaliteta rada. Treba istaći da sedma oblast Nastava i učenje, nije obuhvaćena ovim uvidom i procjenom, jer je za to bio neophodan predmetni nadzor (u akcionim planovima ustanova, Nastava i učenje sadži preko 70% preporuka nadzornika). Za oblast Postignuća učenika koristili smo školsku evidenciju jer nijesmo imali poređenja sa nacionalnim prosjekom.

Kvalitet akcionih planova procjenjivan je na osnovu utvrđene metodologije za vrednovanje, i to u odnosu na sljedeća pitanja:

**Planiranje** - osnovne karakteristike, struktura i sadržaj Plana ustanove u odnosu na preporuke za izradu akcionih planova[[2]](#footnote-2), dobre strane i nedostaci, sa navođenjem primjera i usklađenost Plana sa Izvještajem o utvrđivanju kvaliteta obrazovno-vaspitnog rada. Nivo ostvarenosti planiranja je određen opisnim procjenama, i to: Plan je potpuno usklađen, djelimično usklađen ili nije usklađen sa Izvještajem o utvrđivanju kvaliteta obrazovno-vaspitnog rada.

**Realizacija -** opis utvđenog stanja, dobre strane i nedostaci, sa navođenjem primjera. Nivo ostvarenosti realizacije je određen opisnim procjenama, i to: ustanova je realizovala, djelimično realizovala ili nije realizovala aktivnosti na osnovu Izvještaja o o utvrđivanju kvaliteta obrazovno-vaspitnog rada.

Vremenski kontekst u kome smo evaluirali akcione planove obuhvata period od 1 do 5 godina od dana eksterne evaluacije, odnosno dostavljanja akcionog plana Zavodu za školstvo.

Nakon obavljene eksterne evaluacije akcionih planova, timovi prosvjetnih nadzornika su sačinili izvještaje koji sadrže: osnovne karakteristike, strukturu i sadržaj Plana ustanove u odnosu na preporuke za izradu akcionog plana, kratak opis utvrđenog stanja, dobre strane i nedostatke, kao i usklađenost Plana sa Izvještajem o utvrđivanju kvaliteta obrazovno-vaspitnog rada sa nivoima procjene.

**II STATISTIKA EVALUACIJE AKCIONIH PLANOVA**

**Broj ustanova u kojima je izvršen uvid u akcione planove**

Uvidom su obuhvaćene sve obrazovno-vaspitne ustanove, osim 11 ustanova u kojima jeuvid u akcione planove ostvaren prilikom redovne eksterne evaluacije u 2015. godini.

Ukupan broj ustanova u kojima je izvršen uvid u akcione planove je 247.

**Pregled broja ustanova prema nivoima obrazovanja u kojima je izvršena evaluacija:**

* domovi učenika 5
* gimnazije 12
* obrazovni centri 2
* osnovne škole 150
* predškolske ustanove 27
* resursni centri 1
* srednje mješovite škole 9
* srednje stručne škole 19
* umjetničke škole 15
* UKUPNO: 240

Prilikom uvida, timovi prosvjetnih nadzornika su utvrdili da 7 obrazovno-vaspitnih ustanova nije sačinilo akcione planove, iako su bili dužni po Zakonu[[3]](#footnote-3), i to:

* JPU „Irena Radović“ Danilovgrad
* JU OŠ „ Drago Milović“ Tivat
* JU OŠ „Radojica perović“ Pogodgorica
* JU OŠ „Vlado Milić“ Podgorica
* JU OŠ „Vuk Knežević“ Njegovuđa – Žabljak
* JU Srednja stručna škola Cetinje
* JU Umjetnička škola osnovnog, srednjeg muzičkog i baletskog obrazovanja „Vasa Pavić“ Podgorica

**III ANALIZA EVALUACIJE AKCIONIH PLANOVA**

Izvještaji o uvidu u planiranje i realizaciju akcionih planova obuhvataju jedan dio pitanja iz obrazovno-vaspitnog procesa ustanova.

Analiza je pokazala da su pitanja obuhvaćena Izvještajem o uvidu u akcione planove najčešće usklađena ili djelimično usklađena sa Izvještajem o utvrđivanju kvaliteta, kao i da su planirane aktivnosti realizovane ili djelimično realizovane (tabela 2).

Jedan dio preporuka na osnovu Izvještaja o utvrđivanju kvaliteta obrazovno-vaspitnog rada ustanova odnosio se na nastavu i učenje koje nijesu bile predmet uvida, jer je za njihovo posmatranje bio neophodan predmetni nadzor. Zbog takvih nedostataka eksterna evaluacija akcionih planova nije sveobuhvatna.

Evaluacija kvaliteta akcionih planova, osim procjene evaluiranih oblasti, dala je korisne smjernice za izradu inovirane Metodologije i koncepta budućeg nadzora obrazovno-vaspitnih ustanova koji će biti zasnovan na primjeni kombinovanog modela (redovni,kontrolni,vanredni,ciljani nadzor) što će istom dati veću mobilnost i efektivnost, a predstavlja novinu koju treba da precizira i novi Pravilnik o sadržaju, obliku i načinu utvrđivanja kvaliteta obrazovno-vaspitnog rada.

U izvještajima je konstatovano da je, u odnosu na posljednji ciklus eksterne evaluacije, vidno poboljšanje kvaliteta obrazovno-vaspitnog rada u:

* izradi godišnjih planova i programa nastavnih predmeta,
* vođenju pedagoške dokumentacije,
* planovima i zapisnicima stručnih aktiva.

Izvještaji o uvidu u akcione planove su pokazali sljedeće nedostatke ustanova:

* Nedostaje praćenje i dokazi u fazi implementacije planova, kao i odgovorne osobe za praćenje implementacije.Formalna realizacija preporuka ne doprinosi osiguranju kvaliteta rada škola, jer na osnovu uvida ne može se pouzdano utvrditi i dokazati da je takva realizacija suštinski dala novi kvalitet u radu škole;
* Struktura nekih akcionih planova je nepotpuna i često nefunkcionalna za efikasnu primjenu;
* Nejasno su definisane same preporuke nadzornika, jer su ponekad uopštene i nemjerljive
* U nekim akcionim planovima ima poistovjećivanja aktivnosti sa ciljevima;
* Akcioni planovi su najčešće formalni – nedostaju dokazi da je škola poboljšala kvalitet svoga rada i ostvarila promjene;
* Obrazovno-vaspitne ustanove akcioni plan najčešće shvataju kao tehničko pitanje, nametnuto spolja, više kao ispunjavanje zakonskih obaveza, a manje kao unutrašnje pitanje, planiran, sistematičnan i kontinuiran proces obezbjeđivanja kvaliteta rada;
* Neke ustanove ne planiraju spoljnu pomoć za akciono planiranje i implemenetaciju plana, iako nju obezbjeđuju, pored Zavoda za školstvo, i Ministarstvo prosvjete i CSO, tako da ima primjera nerealizovanih preporuka zbog nerazumijevanja i nesnalaženja;
* U pedagoškoj dokumentaciji ustanova najčešće nema dokaza o fazi (procesu) izvođenja akcionih planova (dokazi o prioritetnim ciljevima poboljšanja za određenu školsku godinu na osnovu akcionog plana, korišćene metode, instrumenti, timovi);
* Nema primjera (dokaza) da direktor ustanove preduzima odgovarajuće mjere u slučaju eventualnog nesprovođenja planiranih aktivnosti u toku njihove realizacije;
* Najčešće stručni aktivi nijesu obuhvaćeni akcionim planiranjem, već samo rukovodstvo ustanove;
* Rukovodstva jednog broja ustanova nijesu vršila analize implementacije akcionih planova sa stanovišta unapređenja u dijelu postignuća učenika, što je jedan od ciljeva eksterne evaluacije i osnovna svrha akcionih planova;
* Nije uočljiva motivisanost zaposlenih da poboljšaju sopstveni učinak, kao i uspjeh ustanove;
* U nekim ustanovama direktori nijesu učestvovali u izradi akcionog plana, već samo stručni saradnici, pa direktori prilikom posjeta prosvjetnih nadzornika nijesu znali da objasne njegov sadržaj. Poznato je da je akcioni plan u kome ne učestvuje direktor ustanove, unaprijed osuđen na neuspjeh;
* Nastavnici, a posebno direktori i stručni saradnici, nijesu dovoljno osposobljeni za akciono planiranje, iako u okviru Programa obuke za direktore postoji modul koji se odnosi na akciono planiranje. Pored toga,ustanovama je dostupna i publikacija koju je Zavod distribuirao školama.

**Procjena kvaliteta akcionih planova**

Na osnovu distribucije nivoa ostvarenosti kvaliteta planiranja i realizacije akcionih planova po nivoima obrazovno-vaspitnih ustanova, može se primijetiti da je veći procenat ostvarenosti prisutan kod predškolskih ustanova, umjetničkih, srednjih stručnih i mješovitih škola, a najmanji kod osnovnih škola.

Tabela 2: Distribucija ocjene kvaliteta akcionih planova po nivoima obrazovanja

|  |  |  |  |  |
| --- | --- | --- | --- | --- |
| **Procjena kvaliteta planiranja (izrada plana)** | | | | |
| **ustanove** | **broj ustanova** | **plan je potpuno usklađen** | **djelimično usklađen** | **nije usklađen** |
| domovi učenika | 5 | 60% | 20% | 20% |
| gimnazije | 12 | 58,33% | 41,66% |  |
| obrazovni centri | 2 | 100% |  |  |
| osnovne škole | 150 | 65,77% | 32,21% | 2% |
| predškolske ustanove | 27 | 70,37% | 14,81% | 14,81% |
| resursni centri | 1 | 100% |  |  |
| srenje mješovite škole | 9 | 100% |  |  |
| srednje stručne škole | 19 | 68,42% | 31,57% |  |
| umjetničke škole | 15 | 73,33% | 20% | 6,66% |

|  |  |  |  |
| --- | --- | --- | --- |
| **Procjena kvaliteta realizacije akcionih planova** | | | |
| **Ustanove** | **realizovano** | **djelimično real.** | **nije realizovano** |
| domovi učenika | 60% | 20% | 20% |
| Gimnazije | 50% | 50% | - |
| obrazovni centri |  | 100% | - |
| osnovne škole | 52,34% | 46,97% | 0,67% |
| predškolske ustanove | 66,66% | 29,62% | 3,70% |
| resursni centri | 100% |  | - |
| srednje mješovite škole | 55,55% | 44,44% | - |
| srednje stručne škole | 63,15% | 31,57% | 5,26% |
| umjetničke škole | 66,66% | 26,66% | 6,66% |

**IV ZAKLJUČCI:**

Podaci prikazani u Izvještaju ne pružaju sveobuhvatnu sliku o rezultatima vrednovanja akcionih planova obrazovno-vaspitnih ustanova, jer ne sadrže analizu preporuka iz oblasti Nastava i učenja, ali upućuju na potrebu konzistentnog pristupa ovim aktivnostima u ustanovama.

Na osnovu analize dostupnih, obrađenih podataka, moguće je izvesti sljedeće zaključke:

* Slabosti koje su identifikovane u analizi, a posebno nekonzistentnost u vezi sa planiranjem, praćenjem i implementacijom akcionih planova, koristitimo u unapređenju koncepta inovirane Metodologije za eksternu evaluaciju rada obrazovno-vaspitnih ustanova (Priručniku za eksternu evaluaciju) koje su u toku;
* Dosadašnja iskustva o eksternoj evaluaciji, kao i navedeni izvještaji o uvidu u akcione planove, su pokazali da znatno treba unaprijediti praksu pisanja preporuka (jasne preporuke sa definisanim ciljevima), jer od načina definisanja preporuka u velikoj mjeri zavisi njihova buduća implementacija, uvođenje promjena i unapređivanje kvaliteta rada obrazovno-vaspitnih ustanova;
* Osnažiti ulogu i odgovornost direktora obrazovno-vaspitnih ustanova za kvalitet rada ustanova, a posebno u izradi, praćenju i implementaciji akcionih planova, kroz stručno osposobljavanje i savjetodavnu ulogu Zavoda za školstvo (što je predviđeno novom Metodologijom tj. Priručnikom i Godišnjim programom rada Zavoda za školstvo za 2016);
* Obezbijediti jaču sistemsku i legistativnu podršku Zavodu za školstvo u svim domenima njegovih odgovornosti. U fokusu aktuelnih inicijativa su:

Izmjene i dopune podzakonskih akata koji bolje pozicioniraju ulogu Zavoda za školstvo, a naročito u oblasti utvrđivanje kvaliteta rada ustanova i kontinuirane obuka nastavnika.

U Podgorici, 8.februara 2016.godine

Direktor,

Radovan Popović

1. Metodologija za eksternu evaluaciju vaspitno-obrazovnog rada, Naša škola, Zavod za školstvo, Podgorica, 2010. [↑](#footnote-ref-1)
2. Preporuke za izradu Akcionog plana u obrazovno-vaspitnim ustanovama, Naša škola,Zavod za školstvo,Podgorica, 2009. [↑](#footnote-ref-2)
3. Opšti zakon o vaspitanju i obrazovanju, čl. 82 i 83, Službeni list Crne Gore, br. 64/02, br. 31/05, br. 49/07 i "Sl. list Crne Gore", br. 04/08,br. 21/, br. 45/10, br. 40/11, br. 45/11,br.36/13, br. 39/13. [↑](#footnote-ref-3)